འཇམ་དར།ཐོག་མར་མ་ཡིག་དང་བསྟུན་པ་དེ་རེད།རྒྱ་ནག་རིག་གནས་ཀྱི་ཡིག་འབྲིའི་སྲོལ་རྒྱུན་དེ་ལོ་སྟོང་ཕྲག་འགའ་ཞིག་ལ་རྒྱུན་འཛིན་བྱས་པ་དང་།ཕྱིས་སུ་རིགས་དབྱེ་ནས་རུའུ་ལུགས་ཀྱི་གསུང་རབ།ལོ་རྒྱུས་དེབ་ཐེར།རིག་གཞུང་གྲུབ་མཐའ་ཁག་གི་གསུང་རྩོམ།རྩོམ་ཡིག་ཕྱོགས་བསྒྲིགས་བཅས་ཆ་ཤས་བཞི་བྱུང་།ངས་ཡིག་བསྒྱུར་བྱས་པའི་ལོ་རྒྱུས་དཔྱད་གཞི་འདི་དག་ནིལོ་རྒྱུསཀྱི་ཁོངས་སུ་གཏོགས་པ་ཡིན།དེབ་འདི་ཚོ་ལོ་བརྒྱ་ཕྲག་འགའི་ཡར་སྔོན་གྱི་ཡིན་པ་དང་གཞན་ལོ་སྟོང་ཕྲག་གཅིག་གཉིས་གོང་གི་གནའ་རབས་ལོ་རྒྱུས་རེད།འདི་ཚོ་བསྒྱུར་དུས།མ་ཡིག་གི་ནང་དོན་དང་མཐུན་དགོས་པ་ནི་བཤད་མ་དགོས་པ་ཞིག་རེད།མ་ཡིག་གི་ནང་དོན་གང་ཐུབ་ཅི་ཐུབ་ཀྱིས་སྔར་མ་ཡིག་གི་གོ་དོན་ལྟར་ཡང་དག་པའི་སྒོ་ནས་བོད་ཡིག་ཏུ་བསྒྱུར་དགོས་པ་ལས།རང་གི་བསམ་ཕྱོགས་ལྟར་འགྱུར་བཟོ་བྱེད་པའམ་དེང་གི་བསམ་བློའི་གཏོང་ཕྱོགས་སམ་རིན་ཐང་གི་ལྟ་ཚུལ་ཁྱེར་ནས་འགྲེལ་པ་འཁྱོག་པོ་དང་བསྒྱུར་སྐྱོན་འབྱུང་མི་ཉན་པ་རེད།གཞན་ཁྲལ་སེལ་སླ་བཅོས་ཀྱིས་བསྒྲུབ་མི་རུང་།དེ་སྔ་རྒྱ་ཡིག་ནས་བོད་ཡིག་ཏུ་བསྒྱུར་བའི་ལོ་རྒྱུས་དཔྱད་གཞིའི་འགྱུར་མ་ཁག་ཅིག་ལ་གོང་གི་སྐྱོན་མཁྲེགས་པོ་དེ་དག་ལས་མི་ཉུང་བ་ཞིག་ཐོན་ཡོད་ཅིང་།འདིའི་ཐད་གཟབ་ནན་བྱེད་དགོས་པའི་ཆ་ཧ་ཅང་མང་པོ་ཡོད་དེ།མ་ཡིག་དང་བསྟུན་པ་ལ།ང་ཚོས་རུའུ་ལུགས་ཀྱི་གཙོ་བོར་བྱས་པའི་རྒྱའི་རིག་གནས་ལ་ཆ་རྒྱུས་ངེས་ཅན་ཡོད་དགོས་ལ།དཔེར་ན།གནའ་བོའི་ཀྲུང་གོ་བའིསྣོད་བཅུད་མཉམ་གནསགནམ་འོགཕྱོགས་བཞིའི་མཐའ་འཁོབ་མི་རིགསབསླབ་འདོམསཀྲུང་གོསོགས་ཀྱི་འདོད་ཚུལ་དང་།འདི་དག་ལས་མཆེད་པའི་ཆོ་གལོ་རྒྱུས་མཁན་གྱི་སྐད་ཆ་དང་བྱ་སྤྱོད་སོགས་སོ།།འདིར་དཔེར་ན།མི་ཤི་བ་ལ་མཚོན་ན།གནའ་བོའི་རྒྱ་རིགས་ཀྱི་སྤྱི་ཚོགས་ནང་གྲལ་རིམ་མི་གཅིག་པ་དང་གོ་ས་མི་གཅིག་པའི་མི་དག་ལ་འབོད་ཚུལ་ཡང་མི་འདྲ་བ་ཡིན།དེ་ཡང་བོད་ཡིག་ནང་དུ།གཤེགས་དང་འདས།གྲོངས།ཤི་སོགས་དང་འདྲ་བར་འབོད་སྟངས་མི་གཅིག་པ་ཡོད།ཁོ་ཚོས་ཡི་གེ་འདི་དག་གི་སྤྱོད་དུས་དོ་གལ་ཆེན་པོ་བྱེད་པ་ཡིན་པས།ང་ཚོས་དེའི་སྒྲིག་སྲོལ་ལས་འགལ་ནས་གང་འདོད་དུ་བསྒྱུར་ན་མི་འགྲིག་ལ།ཡི་གེ་འདི་རིགས་བསྒྱུར་བའི་ཚེ།འགྱུར་ཡིག་གི་ནང་དུ་ཡང་ཁྱད་པར་གསལ་པོ་ཕྱེ་དགོས་པ་ལས།ཚང་མ་ཞེ་ཚིག་གཅིག་གིས་ཚབ་མཚོན་བྱེད་མི་རུང་བ་འདི་ཡང་གལ་ཆེན་ཡིན།